A Bizottság 1793/2003/EK rendelete
(2003. október 13.)
a 2003/2004-es és a 2004/2005-ös borászati évre vonatkozóan a portugáliai C. I. a) szőlőtermő övezetből származó "Vinho verde" m.t. minőségi borok minimális természetes alkoholtartalmának a meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 58. cikkére,
mivel:
(1) Az 1493/1999/EK rendelet VI. mellékletének E. 3. pontja a C. I. a) övezet tekintetében az m.t. minőségi borok minimális természetes alkoholtartalmát 8,5 térfogatszázalékban határozza meg.
(2) Az említett határértéktől eltérően a 2358/2000/EK bizottsági rendelet [3] a portugáliai C. I. a) övezetből származó m.t. minőségi borok minimális természetes alkoholtartalmát 7,5 térfogatszázalékban határozza meg. A 2358/2000/EK rendelet a 2002/2003-as borászati év végén hatályát veszti.
(3) Mivel a hagyományos bortermelés különleges feltételei és a portugáliai C. I. a) övezetben termesztett szőlőfajták nem teszik lehetővé, hogy a "Vinho verde" m.t. minőségi bor minimális természetes alkoholtartalma elérje a 8,5 térfogatszázalékot, az említett bor tekintetében új eltérést kell megállapítani a 2003/2004-es és a 2004/2005-ös borászati évre.
(4) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
A térfogatszázalékban kifejezett alkoholtartalomra vonatkozóan az 1493/1999/EK rendelet VI. mellékletének E. 3. pontjában megállapított határértékektől eltérően, a portugáliai C. I. a) övezetből származó, "Vinho verde" elnevezésű m.t. minőségi borok természetes alkoholtartalma a 2003/2004-es és a 2004/2005-ös borászati évben 8,5 térfogatszázaléknál kisebb lehet, de nem lehet kisebb, mint 8 térfogatszázalék.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. október 13-án.